**credo**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ne-mpovărează mituri cronofage

cu euri și cu țări și dumnezei

iar inima în inocența ei

le bate toba până se retrage

în insula odihnei taciturne

și-ncetinește moara bietei minți

la ceasul picotelilor nocturne

când sfinți și zbiri devin subit cuminți

căci gravitația ne ghemuiește

atrași spre centrul firii-n care crește

ființa-ntru iluzii și măriri

închipuindu-și mii de amăgiri

până ce toate-și află încheierea

topite-n matca veșnică: tăcerea.